

**KAIŠIADORIŲ RAJONO SAVIVALDYBĖS**

**KONTROLĖS IR AUDITO TARNYBA**

Biudžetinė įstaiga, Katedros g. 4, LT-56121 Kaišiadorys. Mob. +370 687 57 824

el. p. [danute.steponaviciene@kaisiadorys.lt](mailto:%20danute.steponaviciene@kaisiadorys.lt)

Duomenys kaupiami ir saugomi Juridinių asmenų registre, kodas 188684054

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

### Kaišiadorių rajono savivaldybės tarybai

### Kaišiadorių rajono savivaldybės administracijos direktoriui

### **IŠVADA**

**DĖL KAIŠIADORIŲ RAJONO SAVIVALDYBĖS GALIMYBĖS SUTEIKTI GARANTIJĄ UAB** „**KAIŠIADORIŲ ŠILUMA“**

2025 m. gruodžio 2 d. Nr. AK/01-4

Kaišiadorys

Vietos savivaldos įstatymas[[1]](#footnote-1) nustato, kad savivaldybės kontrolės ir audito tarnyba rengia ir savivaldybės tarybai teikia sprendimams priimti reikalingas išvadas dėl savivaldybės prisiimamų įsipareigojimų pagal paskolų finansinės nuomos (lizingo) ir kitų įsipareigojamųjų skolos dokumentų sutartis, garantijų suteikimo kreditoriams už savivaldybės valdomų įmonių prisiimamus įsipareigojimus pagal paskolų, finansinės nuomos (lizingo) ir kitų įsipareigojamųjų skolos dokumentų sutartis.

**Nuomonė dėl Kaišiadorių rajono savivaldybės galimybės suteikti garantiją UAB „Kaišiadorių šiluma“**

Atsižvelgdami į Kaišiadorių rajono savivaldybės mero[[2]](#footnote-2) raštą, parengėme ir pateikiame Kaišiadorių rajono savivaldybės tarybai išvadą dėl Kaišiadorių rajono savivaldybės (toliau – Savivaldybė) galimybės suteikti iki 500 000 Eur garantiją UAB „Kaišiadorių šiluma“ įgyvendinti projektą „Stasiūnų CŠT sistemos rekonstrukcija pastatant dvi konteinerines dujų katilines“, kurio numatoma vertė iki 500 000 Eur.

Mūsų nuomone, Kaišiadorių rajono savivaldybei suteikus garantijas už UAB „Kaišiadorių šiluma“ imamą ilgalaikę 500 000,00 Eur paskolą Stasiūnų CŠT sistemos rekonstrukcijai – dviejų konteinerinių dujų katilinių inžinerinių tinklų statybos darbams finansuoti, Fiskalinės sutarties įgyvendinimo konstituciniame įstatyme[[3]](#footnote-3) nustatytas Savivaldybės prisiimtų įsipareigojimų pagal garantijas limitas nebus viršytas.

**Pagrindas pareikšti nuomonę dėl Kaišiadorių rajono savivaldybės galimybės suteikti garantiją UAB „Kaišiadorių šiluma“**

Rengdami šią išvadą atlikome atitikties teisės aktams vertinimą.

Biudžeto sandaros įstatyme[[4]](#footnote-4) nurodyta, kad savivaldybės, laikydamosi Fiskalinės sutarties įgyvendinimo konstituciniame įstatyme ir tam tikrų metų biudžeto patvirtinimo įstatyme nustatytų skolinimosi limitų (jeigu tokie limitai nustatomi), Vyriausybės nustatyta tvarka[[5]](#footnote-5) gali teikti garantijas dėl savivaldybės valdomų įmonių prisiimamų įsipareigojimų pagal paskolų sutartis, finansinės nuomos (lizingo) sutartis ir sutartis pagal kitus įsipareigojamuosius skolos dokumentus.

Savivaldybių skolinimosi taisyklėse nurodyta[[6]](#footnote-6), kad savivaldybė turi įvertinti, ar prisiimdama skolinius įsipareigojimus pagal garantijas neviršys Lietuvos Respublikos fiskalinės sutarties įgyvendinimo konstituciniame įstatyme ir Lietuvos Respublikos atitinkamų metų valstybės biudžeto ir savivaldybių biudžetų finansinių rodiklių patvirtinimo įstatyme nustatyto garantijų limito.

Fiskalinės sutarties įgyvendinimo konstituciniame įstatyme[[7]](#footnote-7) nustatyta, kad savivaldybės prisiimti įsipareigojimai pagal garantijas dėl savivaldybės valdomų įmonių prisiimtų, bet dar neįvykdytų įsipareigojimų grąžinti kreditoriams lėšas pagal paskolų sutartis, finansinės nuomos (lizingo) sutartis ar kitus įsipareigojamuosius skolos dokumentus negali viršyti 10 procentų valstybės biudžeto ir savivaldybių biudžetų finansinių rodiklių patvirtinimo įstatyme nurodytų tiems metams prognozuojamų savivaldybės biudžeto pajamų iš gyventojų pajamų mokesčio ir paskutinių pasibaigusių metų savivaldybės biudžeto gautų pajamų, išskyrus iš gyventojų pajamų mokesčio gautas pajamas ir valstybės biudžeto dotacijas, sumos.

Vadovaudamasi Fiskalinės sutarties įgyvendinimo konstituciniu įstatymu ir 2025–2027 metų biudžeto patvirtinimo įstatymu, pagal Kaišiadorių rajono savivaldybės administracijos pateiktą informaciją Kontrolės ir audito tarnyba atliko vertinimą, dėl galimybės Kaišiadorių rajono savivaldybei (toliau – Savivaldybė) suteikti garantijas už UAB „Kaišiadorių šiluma“ imamą ilgalaikę 500 000 Eur paskolą Stasiūnų CŠT sistemos rekonstrukcijai, dviejų konteinerinių dujų katilinių inžinerinių tinklų statybos darbams finansuoti.

2025–2027 metų biudžeto patvirtinimo įstatymu patvirtintos Savivaldybės 2025 metų prognozuojamos biudžeto pajamos iš gyventojų pajamų mokesčio – 31858 tūkst. Eur[[8]](#footnote-8).

Savivaldybės 2024 metais biudžeto gautos pajamos, išskyrus iš gyventojų pajamų mokesčio gautas pajamas, valstybės biudžeto dotacijas ir Europos Sąjungos ir kitą tarptautinę finansinę paramą, sudarė 6109 tūkst. Eur.

Atsižvelgiant į tai, Savivaldybės 2025 metais prisiimti įsipareigojimai pagal garantijas dėl Savivaldybės valdomų įmonių prisiimtų, bet dar neįvykdytų įsipareigojimų grąžinti kreditoriams lėšas pagal paskolų sutartis, finansinės nuomos (lizingo) sutartis, kitus įsipareigojamuosius skolos dokumentus negali būti didesni nei 3796,70 tūkst. Eur.

Savivaldybės prisiimti įsipareigojimai pagal garantijas[[9]](#footnote-9) 2025-09-30 sudarė 3012,40 tūkst. Eur. Savivaldybės valdomų įmonių prisiimtų skolinių įsipareigojimų, dėl kurių suteikta Savivaldybės

garantija, likutis – 2244,60 tūkst. Eur.

Savivaldybės prisiimamų įsipareigojimų pagal garantijas dėl savivaldybės valdomų įmonių prisiimtų, bet dar neįvykdytų įsipareigojimų grąžinti kreditoriams lėšas pagal paskolų sutartis, finansinės nuomos (lizingo) sutartis, kitus įsipareigojamuosius skolos dokumentus suma negali viršyti 1552,10 tūkst. Eur.

**Savivaldybės atsakomybė už garantijos suteikimą**

Savivaldybės taryba priima sprendimus dėl savivaldybės prisiimamų įsipareigojimų pagal paskolų, finansinės nuomos (lizingo), kitų įsipareigojamųjų skolos dokumentų sutartis ir garantijų teikimo už savivaldybės valdomų įmonių prisiimamus įsipareigojimus pagal paskolų, finansinės nuomos (lizingo) ir kitų įsipareigojamųjų skolos dokumentų sutartis, laikantis Lietuvos Respublikos fiskalinės sutarties įgyvendinimo konstituciniame įstatyme numatytų ir Lietuvos Respublikos tam tikrų metų biudžeto patvirtinimo įstatyme nustatytų limitų (jeigu tokie limitai nustatomi) ir gavus savivaldybės kontrolės ir audito tarnybos išvadą[[10]](#footnote-10).

Savivaldybės administracija yra atsakinga už vertinimui pateiktų dokumentų tikrumą ir teisingumą.

UAB „Kaišiadorių šiluma“ vadovybė atsakinga už vertinimui pateiktų dokumentų, duomenų tikrumą bei teisingumą, savalaikį sutartinių įsipareigojimų, už kuriuos Savivaldybė teikia garantiją, vykdymą ir informacijos teikimą.

**Auditoriaus atsakomybė**

Vertinimas atliktas taip, kad būtų gautas pakankamas užtikrinimas, kad Savivaldybė, garantuodama valdomos įmonės planuojamos imti paskolos užtikrinimą, neviršys Lietuvos Respublikos fiskalinės sutarties įgyvendinimo konstituciniame įstatyme ir kituose teisės aktuose nustatytų skolinimosi limitų.

Ši išvada niekaip negali būti laikoma pakankamu užtikrinimo dokumentu arba garantija, kad prisiimti įsipareigojimai pagal garantijas bus grąžinti.

Lietuvos Respublikos teisės aktai nereglamentuoja Savivaldybės kontrolieriaus teikiamos išvados dėl savivaldybės galimybės imti paskolą ar suteikti garantiją už savivaldybės valdomų įmonių imamas paskolas formos, turinio ir apimties, nėra parengtų specialių metodikų ar reikalavimų. Todėl, rengiant šią išvadą apsiribota atlikti vertinimą atitikties teisės aktams požiūriu, t. y. vertintas Savivaldybės skolinimosi atitikimas imperatyvioms teisės normoms.

Savivaldybės kontrolierė Danutė Steponavičienė

1. Lietuvos Respublikos vietos savivaldos įstatymo 67 str. 1 d. 3 p. [↑](#footnote-ref-1)
2. Raštas 2025-11-28 Nr. (3.7E)V8-3361 [↑](#footnote-ref-2)
3. 4 str. 7 d. [↑](#footnote-ref-3)
4. Lietuvos Respublikos biudžeto sandaros įstatymo 17 str. 1 d. 5 p. [↑](#footnote-ref-4)
5. Lietuvos Respublikos Vyriausybės 2004-03-26 nutarimas Nr. 345 „Dėl Savivaldybių skolinimosi taisyklių patvirtinimo“ (2023-03-08 redakcija). [↑](#footnote-ref-5)
6. Ten pat, 4 str. [↑](#footnote-ref-6)
7. Lietuvos Respublikos fiskalinės sutarties įgyvendinimo konstitucinio įstatymo 4 str. 7 d. [↑](#footnote-ref-7)
8. Lietuvos Respublikos 2025-2027 metų biudžeto patvirtinimo įstatymo 5 priedas. [↑](#footnote-ref-8)
9. Kaišiadorių rajono savivaldybės skolinių įsipareigojimų 2025 m. rugsėjo 30 d. ataskaitos duomenys. [↑](#footnote-ref-9)
10. Lietuvos Respublikos vietos savivaldos įstatymo 15 str. 2 d. 21 p. [↑](#footnote-ref-10)